VIGAN CITY – Agdagup iti 133 a ganggannaet manipud China ken Taiwan dagiti inaresto ti autoridad a maatap a mainaig iti illegal nga operasion iti telecomunnication fraud sadiay San Vicente, Ilocos Sur idi bigat ti Enero 13, 2018.
Iti nagtipon a puersa ti Philippine National Police Anti-Cybercrime Group, Special Action Force, ken Bureau of Immigration ket inarestoda dagiti ganggannaet iti raid sadiay Brgy. Nagtupacan ken Bayubay Sur, San Vicente.
Dagiti naarestar a suspek ken dagiti nakompiskar nga ebidensia a telecommunication equipments ket dagus a naibiahe sadiay PNP ACG headquarters, Camp Crame para iti naan-anay nga imbestigasion.
Maibasar iti report, nagpatulong dagiti Chinese police iti PNP idi pay Nobiembre 2017 idi ma-monitor-da dagiti nasurok a 100 nga internet protocol a naggapu iti Pilipinas ken naka-address iti China.
Dagiti suspek ket isaysayankatda dagiti illegal nga operasionda babaen ti pananglimlimoda a polis, prosecutor ken judge kadagiti tawaganda a biktimaenda iti telepono sadiay China tapno makikilan wenno dawatanda iti dakkel a kantidad. Mairaman kadagiti adun a biktimada dagiti akinkukua kadagiti dadakkel a negosio ken kompania.
Inrakurak ni PNP-ACG spokesperson Chief Insp. Artemio Cinco Jr. a dagiti biktima ket mabagaan nga adda kasoda mainaig iti numero dagiti teleponoda wenno bank accounts-da a kasapulan a maimbestigaran. Dagiti suspek ket agdawatda iti bayad agingga iti $1.2 million manipud kadagiti biktima a mayakar kadagiti intedda a bank account.
Nadiskobre ti raiding team iti maysa a bunkhouse sadiay Brgy. Nagtupacan dagiti improvised soundproof telephone cubicles. Natakuatan pay dagiti improvised booth telephone iti maysa a hotel sadiay Brgy. Bayubay Sur.
Impalgak dagiti BID officials a dagiti naaresto a ganggannaet ket simrek iti Pilipinas a nagaramat iti tourist visa ken awananda iti working permits.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn